**Ministru kabineta noteikumu projekta „Grozījumi Ministru kabineta 2012.gada 4.septembra noteikumos Nr.619 „Noteikumi par atpūtas kuģu vadītāju apmācību, sertificēšanu un reģistrāciju”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2012.gada 4.septembra noteikumos Nr.619 „Noteikumi par atpūtas kuģu vadītāju apmācību, sertificēšanu un reģistrāciju”” (turpmāk –projekts) izstrādāts, pamatojoties uz Jūrlietu pārvaldes un jūras drošības likuma 26.panta ceturto daļu, kas noteic, ka atpūtas kuģu vadītāju apmācības, sertificēšanas un reģistrācijas kārtību nosaka Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekta 1.1.apakšpunkts ir nepieciešams saistībā ar paredzētajām izmaiņām normatīvajā regulējumā par kuģošanas līdzekļu satiksmes kārtību Latvijas iekšējos ūdeņos. Pašreiz Ministru kabineta 2005.gada 1.marta noteikumu Nr.158 “Noteikumi par kuģošanas līdzekļu satiksmi iekšējos ūdeņos” 79.punkts paredz, ka iegūt atpūtas kuģu vadītāja apliecību atbilstoši valstī spēkā esošajām tiesību normām nepieciešams ūdensmotociklu, motorlaivu, kuteru un motorjahtu vadītājiem. Saskaņā ar Jūrlietu pārvaldes un jūras drošības likuma (30.04.2015. redakcijā, spēkā ar 03.06.2015.) 48.1 panta pirmo daļu Ministru kabinetam ir deleģēts izdot precizētus noteikumus par kuģošanas līdzekļu satiksmes kārtību Latvijas iekšējos ūdeņos. Ministru kabineta noteikumu projekts „Noteikumi par kuģošanas līdzekļu satiksmi iekšējos ūdeņos” (VSS-699) 2015. gada 2. jūlijā ir izsludināts Valsts sekretāru sanāksmē (turpmāk – noteikumu projekts VSS-699). Noteikumu projektā VSS-699 ir ietverta prasība, ka kuģošanas līdzekli, kura vadīšanai atbilstoši normatīvajos aktos vai starptautiskajos tiesību aktos noteiktajam ir iegūstama atbilstoša vadītāja kvalifikācija, ir tiesības vadīt personai, kura ir atbilstoši sertificēta. Līdz ar to minētā prasība būtu saistoša arī sportam izgatavotu buru atpūtas kuģu vadītājiem.  Lai saglabātu pašreizējo situāciju un nodrošinātu sportam izgatavotu buru atpūtas kuģu (piemēram, buru jahtu un buru laivu) dažāda vecuma vadītāju patstāvīgu dalību treniņu un sacensību procesā, kā arī labvēlīgi ietekmētu burāšanas sporta attīstību Latvijā kopumā, saistībā ar minētajām izmaiņām regulējumā par kuģošanas līdzekļu satiksmes kārtību iekšējos ūdeņos Ministru kabineta 2012.gada 4.septembra noteikumu Nr.619 „Noteikumi par atpūtas kuģu vadītāju apmācību, sertificēšanu un reģistrāciju” (turpmāk – noteikumi) 3.punktā nepieciešams papildus atrunāt, ka šie noteikumi neattiecas arī uz sportam izgatavotu buru atpūtas kuģu vadītājiem, izņemot šo noteikumu 49.punktā minēto.  Par sportam izgatavotiem buru atpūtas kuģiem uzskatāmas buru jahtas, kas aprīkotas ar švertu un daudzkorpusu buru jahtas bez klāja, kas nav aprīkotas ar balasta ķīli. Tās galvenokārt paredzētas kuģošanai (sacensībām un treniņu nodarbībām) iekšējos un tuvējos piekrastes ūdeņos (3 km no krasta līnijas).  Ar projekta 1.1.apakšpunktu ir saistīts projekta 1.3.apakšpunkts, kas paredz, ka sertifikācijā iegūtās tiesības norāda starptautiskajā apliecībā, ja tāda ir izsniegta. Attiecīgi, sportam izgatavotu buru atpūtas kuģu vadītāji, kurus būs sertificējusi saskaņā ar Sporta likumu atzīta burāšanas sporta federācija (biedrība “Latvijas Zēģelētāju savienība”), varēs vadīt minētos atpūtas kuģus arī bez starptautiskās apliecības.  Eiropas Savienības Tiesas 2014.gada 6.februāra spriedumā lietā Nr.C-509/12 „Instituto Portuario e dos Transportes Maritimos (IPTM) pret Navileme – Consultadoria Nautica Lda un Nautizende – Consultadoria Nautica Lda” ir noteikts, ka Eiropas Savienības pilsoņi var kārtot attiecīgus eksāmenus un saņemt atpūtas kuģu vadītāja apliecību jebkurā Eiropas Savienības dalībvalstī, arī tādā, kurā tie nedzīvo. Lai nodrošinātu noteikumu 7.1.apakšpunkta atbilstību minētajam spriedumam, ar projekta 1.2.apakšpunktu paredzēts noteikumu 7.1.apakšpunktu redakcionāli precizēt.  Projekta 1.4. un 1.5.apakšpunkts paredz noteikumu grozījumus saistībā ar valsts akciju sabiedrības “Ceļu satiksmes drošības direkcija” (turpmāk – CSDD) iepriekš izdotajām mazizmēra kuģošanas līdzekļu vadītāja vai atpūtas kuģu vadītāja apliecībām.  Jūrlietu pārvaldes un jūras drošības likumā ar 2005.gada 10.novembra grozījumiem tika ietverts regulējums par kuģošanas līdzekļu vadītāju sagatavošanu (26.pantā), cita starpā paredzot CSDD kompetenci atpūtai paredzēto kuģošanas līdzekļu vadītāju sertificēšanā, kas, ņemot vērā likuma turpmākos grozījumus, ir vairakkārt mainījusies.  Vēsturiski CSDD ir izdevusi divu veida atpūtas kuģu vadītāja apliecības:  1) Saskaņā ar Ministru kabineta 2005.gada 20.decembra noteikumiem Nr.994 „Noteikumi par mazizmēra kuģošanas līdzekļu vadītāju sertificēšanu un apmācību” (turpmāk – noteikumi Nr.994) CSDD līdz 2009.gada 28.jūlijam izdeva mazizmēra kuģošanas līdzekļu vadītāja apliecības kuģošanai Latvijas Republikas iekšējos ūdeņos ar motorizētajiem atpūtas kuģošanas līdzekļiem, kuru garums ir mazāks par 12 metriem;  2) Saskaņā ar Ministru kabineta 2009.gada 7.jūlija noteikumiem Nr.753 „Noteikumi par atpūtas kuģu vadītāju sertificēšanu” (turpmāk – noteikumi Nr.753) CSDD 2009.gada 29.jūlijā uzsāka atpūtas kuģu vadītāja apliecību izsniegšanu kuģošanai Latvijas ūdeņos ar motorizētajiem atpūtas kuģošanas līdzekļiem, kuru garums ir no 2,5 līdz 24 metriem. Tā kā apliecības iegūšanas nosacījumi netika mainīti un apliecību varēja saņemt pēc teorētiskā eksāmena nokārtošanas, šo noteikumu 18.punkts paredzēja, ka CSDD iepriekš izsniegtās mazizmēra kuģošanas līdzekļu vadītāja apliecības ir derīgas motorizēto atpūtas kuģošanas līdzekļu, kuru garums ir no 2,5 līdz 24 metriem, vadīšanai līdz tajās norādītā derīguma termiņa beigām. Atbilstoši noteikumiem CSDD pašreiz izsniedz 2 veidu atpūtas kuģu vadītāja apliecības:  1) CSDD izsniedz atpūtas kuģu vadītāja apliecības motorizēto atpūtas kuģu, kuru garums nepārsniedz 12 metrus, vadīšanai Latvijas iekšējos ūdeņos;  2) CSDD sadarbībā ar biedrību „Latvijas Zēģelētāju savienība” izsniedz starptautiskās atpūtas kuģu vadītāja apliecības buru un motorizēto atpūtas kuģu, kuru garums nepārsniedz 24 metrus, vadīšanai Latvijas Republikas iekšējos ūdeņos un 3000 metru platā joslā no krasta līnijas uz jūras pusi Rīgas jūras līča un Baltijas jūras Latvijas Republikas piekrastes daļā (iekšējie ūdeņi), jūras ūdeņos līdz 60 jūras jūdzēm no krasta līnijas (piekrastes ūdeņi), jūras ūdeņos līdz 150 jūras jūdzēm no krasta līnijas (jūras ūdeņi) un kuģošanas rajonā bez ierobežojuma.  Attiecīgi, lai atjaunotu atpūtas kuģu vadītājiem iepriekš piešķirtās tiesības (kas izrietēja no noteikumiem Nr.994 un noteikumiem Nr.753), ar projekta 1.4.apakšpunktu nepieciešams noteikumu 69.punkta otro teikumu izteikt jaunā redakcijā, paredzot, ka, apmainot vai atjaunojot nozaudētu vai nozagtu mazizmēra kuģošanas līdzekļu vai atpūtas kuģu vadītāja apliecību personai, kas to pirmo reizi ieguvusi līdz 2012.gada 31.decembrim, izsniedz atpūtas kuģu vadītāja apliecību par tiesībām vadīt motorizētos atpūtas kuģus, kuru garums nepārsniedz 24 metrus.    Savukārt projekta 1.5.apakšpunkts paredz noteikumu 1.pielikumu izteikt jaunā redakcijā, nosakot attiecīgus grozījumus apliecības paraugā un atbilstoši piešķirtajām tiesībām apliecības otrā pusē (reversā) norādāmo skaidrojumu latviešu un angļu valodā.  Ar projekta 2.punktu ir paredzēts noteikt projekta 1.4.apakšpunkta un 1.5.apakšpunkta spēkā stāšanos ar 2016.gada 1.janvāri, kas nepieciešams atbilstoša tehniskā nodrošinājuma sagatavošanai.  Projektā ietvertās tiesiskā regulējuma izmaiņas minētās problēmas atrisinās pilnībā. |
| 3. | Projekta izstrādē iesaistītās institūcijas | CSDD, Satiksmes ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Sportam izgatavotu buru atpūtas kuģu vadītāji (dažāda vecuma burāšanas sacensību un treniņu dalībnieki) – ap 500 personas.  2. CSDD līdz 31.12.2012. izsniegto mazizmēra kuģošanas līdzekļu vadītāja apliecību un atpūtas kuģu vadītāju apliecību (turpmāk - vēsturiskās apliecības) īpašnieki – ap 10 000 personas. |
| 2. | Tiesiskā regulējuma ietekme uz tautsaimniecību un administratīvo slogu | Attiecībā uz 1.mērķgrupas dalībniekiem tiks novērsts administratīvā sloga palielinājums, kas izrietētu no jaunajiem Ministru kabineta noteikumiem par kuģošanas līdzekļu satiksmi iekšējos ūdeņos.  Attiecībā uz 2.mērķgrupas dalībniekiem administratīvais slogs tiks samazināts, jo šīm personām iepriekš izsniegtās vēsturiskās apliecības, kas deva tiesības vadīt motorizētos atpūtas kuģus ar garumu līdz 24 metriem iekšējos ūdeņos, varēs apmainīt pret jaunā parauga apliecībām, kas piešķir tādas pat tiesības (atbilstoši noteikumiem pašreiz šīs personas var saņemt jaunā parauga apliecības ar tiesībām vadīt motorizētos atpūtas kuģus ar garumu līdz 12 metriem iekšējos ūdeņos). |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Vēsturiskās apliecības (izsniegtas līdz 31.12.2012.) līdz š.g. 9.jūnijam pret jaunā parauga atpūtas kuģu vadītāja apliecībām bija apmainījušas, vai atjaunojušas apliecības nozaudētās vai nozagtās vietā 353 personas. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” par Ministru kabineta noteikumu projekta izstrādi tika informēti sabiedrības pārstāvji, ievietojot Paziņojumu par līdzdalības iespējām tiesību akta izstrādes procesā Satiksmes ministrijas interneta vietnē <http://www.sam.gov.lv> sadaļā “Sabiedrības līdzdalība”. |
| 3. | Sabiedrības līdzdalības rezultāti | Biedrība „Latvijas Zēģelētāju savienība” ir informējusi, ka nav iebildumu par projekta tālāku virzību. |
| 4. | Cita informācija. | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | CSDD |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neradīs ietekmi uz CSDD pieejamajiem cilvēkresursiem. |
| 3. | Cita informācija | Nav |

Anotācijas III, IV, un V sadaļa – projekts šīs jomas neskar.

Satiksmes ministra p. i.

iekšlietu ministrs R.Kozlovskis

Vīza: Valsts sekretārs K.Ozoliņš

09.11.2015.09:30

1323

O.Maščinskis 67025726

ojars.mascinskis@csdd.gov.lv